P6_TA(2005)0058

Νεπάλ

Ψήφισμα του Ευρωπαϊκού Κοινοβουλίου σχετικά με το Νεπάλ

Το Ευρωπαϊκό Κοινοβούλιο,

- έχοντας υπόψη τα παλαιότερα ψηφίσματά του για το Νεπάλ,

- έχοντας υπόψη τη Δήλωση της Ευρωπαϊκής Ένωσης της 3ης Φεβρουαρίου 2005 για το βασιλικό πραξικόπημα στο Νεπάλ,

- έχοντας υπόψη το άρθρο 115, παράγραφος 5, του Κανονισμού του,

A. εκτιμώντας ότι την 1η Φεβρουαρίου 2005, ο Βασιλιάς Gyanendra με αντισυνταγματική ενέργεια διέλυσε την κυβέρνηση, ανέλαβε ο ίδιος την εξουσία και κήρυξε κατάσταση έκτακτης ανάγκης,

B. εκτιμώντας ότι με την αναστολή της ισχύος σημαντικών άρθρων του Συντάγματος που προστατεύουν τα θεμελιώδη δικαιώματα και ελευθερίες, θέτοντας τους ηγέτες των κομμάτων σε κατ' οίκον περιορισμό, φυλακίζοντας χιλιάδες υπερασπιστές των πολιτικών και ανθρωπίνων δικαιωμάτων, δημοσιογράφους και συνδικαλιστές, επιβάλλοντας πλήρη λογοκρισία των μέσων ενημέρωσης και διακόπτοντας όλες τις διόδους επικοινωνίας, η χώρα ετέθη ουσιαστικά υπό καθεστώς στρατιωτικού νόμου,

Γ. ανησυχώντας για το γεγονός ότι το Νεπάλ συγκαταλέγεται μεταξύ των φτωχότερων χωρών στην Ασία με το 40 % σχεδόν των 23 εκατομμυρίων κατοίκων του Νεπάλ να ζει κάτω από το όριο της φτώχειας και για το γεγονός ότι η σύγκρουση είχε καταστροφικά αποτελέσματα στον ήδη απελπιστικά φτωχό πληθυσμό της υπαίθρου,

Δ. εκτιμώντας ότι τον Ιανουάριο του 2005 η κυβέρνηση του Νεπάλ διέταξε το κλείσιμο του Γραφείου Πρόνοιας για τους Πρόσφυγες του Θιβέτ (ΓΠΠΘ) στο Κατμαντού που πρόσφερε υπηρεσίες παροχής των απολύτως αναγκαίων στους θιβετιανούς πρόσφυγες ως εταίρος της Ύπατης Αρμοστείας των Ηνωμένων Εθνών για τους Πρόσφυγες,

1. καταδικάζει απερίφραστα την αυθαίρετη ανάληψη της εξουσίας την 1η Φεβρουαρίου 2005 από τον Βασιλιά Gyanendra και την εκστρατεία αυθαίρετων συλλήψεων που επακολούθησε, τη λογοκρισία και τη γενική καταστολή, καθώς και την αναστολή της ισχύος των θεμελιωδών συνταγματικών δικαιωμάτων, συμπεριλαμβανομένων της ελευθερίας του συνέρχεσθαι και της ελευθερίας έκφρασης, του δικαιώματος στην ενημέρωση και την ιδιωτική ζωή, και υποστηρίζει την απαγόρευση της αυθαίρετης κράτησης·

2. υπογραμμίζει ότι η επιδίωξη λύσης με στρατιωτικά μέσα θα αυξήσει μάλλον και θα παρατείνει τα δεινά του λαού του Νεπάλ και πιστεύει ακράδαντα ότι ο μόνος βιώσιμος τρόπος για τον οριστικό τερματισμό της τρέχουσας σύγκρουσης είναι λύση βασιζόμενη στις διαπραγματεύσεις και στις δημοκρατικές αξίες· συνιστά να εξασφαλιστεί η διαιτησία των διαπραγματεύσεων αυτών από τρίτο, ουδέτερο παράγοντα, όπως ο ΟΗΕ ή ο Ύπατος Εκπρόσωπος κ. Javier Solana·

3. καλεί τον Βασιλιά Gyanendra να άρει την κατάσταση έκτακτης ανάγκης και να αποκαταστήσει όλες τις θεμελιώδεις ελευθερίες και καλεί ως εκ τούτου όλες τις πλευρές να συνεργασθούν με σκοπό την αποκατάσταση της κοινοβουλευτικής δημοκρατίας και να θέσουν σε εφαρμογή διαδικασία επίλυσης της ένοπλης σύγκρουσης·

4. χαιρετίζει την απελευθέρωση μερικών πολιτικών κρατουμένων αλλά εξακολουθεί να ανησυχεί σοβαρά για άλλους πολιτικούς ηγέτες, φοιτητές και υπερασπιστές των ανθρωπίνων δικαιωμάτων που παραμένουν υπό κράτηση ή έχουν τεθεί υπό κατ' οίκον περιορισμό μετά το βασιλικό πραξικόπημα·

5. τονίζει ότι η λογοκρισία του Τύπου και η διακοπή των επικοινωνιών με τον έξω κόσμο αποτρέπει τον δημόσιο έλεγχο των ενεργειών του στρατού και υποβάλλει τους κατοίκους του Νεπάλ σε ύψιστο κίνδυνο παραβιάσεων, και ζητεί την πλήρη αποκατάσταση της ελευθερίας των μέσων ενημέρωσης και των επικοινωνιών·

6. εκφράζει την βαθιά του ανησυχία για τον μεγάλο αριθμό καταγγελλόμενων παράνομων εκτελέσεων, τα εκτεταμένα βασανιστήρια, την ατιμωρησία και άλλες παραβιάσεις ανθρωπίνων δικαιωμάτων από τα σώματα ασφαλείας και τους Μαοϊστές και απευθύνει έκκληση σε αμφότερες τις πλευρές της σύρραξης να υπογράψουν συμφωνίες ανθρωπίνων δικαιωμάτων ως πρώτο μέτρο για τον περιορισμό των παραβιάσεων που δημιουργούν ανησυχία και φόβο στον πληθυσμό·

7. ζητεί την αναστολή κάθε στρατιωτικής βοήθειας·

8. καλεί το Συμβούλιο να επιβάλει άμεσες κυρώσεις κατά της κυρίαρχης ελίτ στην κυβέρνηση και τον στρατό έως ότου αποκατασταθεί η δημοκρατία στο Νεπάλ·

9. καλεί την ΕΕ να αναθεωρήσει τη βοήθειά της προς το Νεπάλ και να ελέγξει εκ του σύνεγγυς τον τελικό προορισμό κάθε βοήθειας προς το Νεπάλ ώστε να εξασφαλίσει ότι εξυπηρετεί τον αρχικό της σκοπό που είναι η απάλυνση της φτώχειας, να εξετάσει τις βαθύτερες αιτίες της σύγκρουσης στη χώρα και να χρηματοδοτήσει προγράμματα για την επίλυση της διαμάχης·

10. καλεί κατεπειγόντως το Συμβούλιο και την Επιτροπή να στηρίξουν ψήφισμα για το Νεπάλ κατά την 61η σύνοδο της Επιτροπής Ανθρωπίνων Δικαιωμάτων των Ηνωμένων Εθνών, και παρακινεί την Επιτροπή των Ηνωμένων Εθνών για τα Ανθρώπινα Δικαιώματα να ορίσει Ειδικό Εισηγητή που θα ελέγχει την κατάσταση των ανθρωπίνων δικαιωμάτων στο Νεπάλ κατά τη συνάντησή της στην Γενεύη τον Μάρτιο του 2005·

11. καλεί αμφότερες τις πλευρές της σύρραξης να αποδεχθούν την αποστολή παρατηρητών ανθρωπίνων δικαιωμάτων υπό την αιγίδα της Εθνικής Επιτροπής Ανθρωπίνων Δικαιωμάτων και καλεί την ΕΕ και τα Ηνωμένα Έθνη να προσφέρουν τεχνική και οικονομική συνδρομή για τον σκοπό αυτό·

12. καλεί την κυβέρνηση του Νεπάλ να επιτρέψει στο ΓΠΠΘ και το Γραφείο του Εκπροσώπου του Δαλάι Λάμα στο Κατμαντού να αρχίσουν και πάλι τις δραστηριότητές τους, και εκφράζει την ανησυχία του για το γεγονός ότι το κλείσιμο του Γραφείου μπορεί να ερμηνευθεί ως χαρτί διαπραγμάτευσης με την Κίνα προκειμένου η τελευταία να αποδεχθεί την κατάσταση έκτακτης ανάγκης·

13. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τον Βασιλιά Gyanendra, την κυβέρνηση της Ινδίας και τα άλλα κράτη μέλη της Ένωσης Περιφερειακής Συνεργασίας Νότιας Ασίας, τον Ύπατο Αρμοστή των Ηνωμένων Εθνών για τα Ανθρώπινα Δικαιώματα και τον Γενικό Γραμματέα των Ηνωμένων Εθνών.

--------------------------------------------------